Wildbewaarder-kamp: De Koker sit lankMoordbeskuldigde Alex de Koker en sy prokureur op 19 Februarie in die Vereeniging-streekshof Foto: Werner Beukes/SAPA Alex de Koker, wat skuldig bevind is aan die 15-jarige Raymond Buys se moord, is Donderdag in die Vereeniging-streekshof gevonnis. Landdros Retha Willemse het De Koker tot 25 jaar tronkstraf gevonnis en sy medebeskuldigde, Michael Erasmus, tot drie jaar korrektiewe toesig gevonnis vir sy aandeel in Buys se moord by die Echo Wild Game Rangers-kamp in 2011. Die twee is skuldig bevind op aanklag van moord, kindermishandeling en aanranding met die doel om ernstig te beseer. Willemse het gesê De Koker het nie in die hitte van die stryd opgetree nie en was in beheer van dei “tragiese voorval”. “Jy was die persoon in beheer van die tragiese voorval en jy kon dit gestop het, maar jy het nie,” het sy gesê. Sy het gesê De Koker is skuldig daaraan dat hy sistematies ŉ “weerlose kind” gemartel het en verseker het dat hy nie kon ontsnap nie. Selfs ná ŉ onsuksesvolle selfmoordpoging, het De Koker nie sy fout raakgesien nie, het sy gesê. In plaas daarvan het De Koker gesprekke met Buys op band vasgelê om die hof te mislei. De Koker is tot 20 jaar tronkstraf gevonnis op aanklag van moord en vyf jaar vir kindermishandeling, waarvan hy gelyklopend twee jaar tronkstraf sal uitdien vir aanranding met die doel om ernstig te beseer. Phillip Venter, De Koker se prokureur, het gesê sy kliënt sal nie aansoek doen om verlof tot appèl nie. Willemse het gesê Erasmus was bykans self ŉ kind toe hy, in die ouderdom van 18, die misdade gepleeg het. Hy het ŉ 12 jaar opgeskorte vonnis ontvang op aanklag van moord wat dadelik in werking sal tree indien hy binne die volgende vyf jaar enige oortredings begaan. Buys het ŉ maand, nadat hy in ŉ hospitaal in Vereeniging opgeneem is, aan sy beserings beswyk. Hy was 10 weke lank by die kamp. Venter het ter versagting van vonnis gesê die feit dat De Koker reeds vier jaar in aanhouding was, moet in ag geneem word tydens sy vonnisoplegging. Erasmus se prokureur, Chris “Dagga” Smith, het gesê ŉ verslag deur ŉ korrektiewe beampte het bekend gemaak dat daar “baie versagtende omstandighede” bestaan om korrektiewe toesig te regverdig. Een van De Koker se ondersteuners het “Sterkte Alex!” geskree toe hy in die hof ingelei is. Erasmus is ondersteun deur sy pa en vrou, met hul sewe week oue dogtertjie. Buys is deur die twee mans mishandel. Hy is geslaan en met ŉ graaf, stok en 60 cm lange rubberpyp aangerand. ŉ Dokter wat hom ondersoek het, het gesê hy het breinskade opgedoen en is in ŉ diep koma. Hy het ook ŉ gebreekte arm en het tekens van nierversaking opgedoen. Lees alle vorige berigte oor Echo Wild Game Rangers op Maroela Media. Bron: Ockert de Villiers, News24